Leon van Nierop se resensie: Meerkat Maantuig | Maroela Media
Leon van Nierop se resensie: Meerkat Maantuig
MEERKAT MAANTUIG 7/10 (***)
Met Anchen du Plessis en Rika Sennett
'n Mens moet kan droom. Baie kinders ontsnap van die nare werklikheid deur in 'n fantasiewêreld te verdwaal. Die gevaarlikste is natuurlik wanneer hulle nie meer tussen droom en werklikheid kan onderskei nie. Of as illusie belangriker as die werklikheid word. Tog wil veral volwassenes hê dat kinders (dikwels verkeerdelik!) so lank as moontlik kinders moet bly, veral in die land waarin ons vandag leef en waar die werklikheid dikwels wreed en brutaal is.
In hierdie mooi en delikate sprokie, wat spesifiek kinders met verwondering sal vervul (kinders tussen 10 en 12 moet deur volwassenes vergesel word) raak 'n dogtertjie bewus van die sogenaamde vloek van die De la Reys. Wanneer haar pa sterf, is sy seker dat die vloek na haar toe oorgedra is, daarom ontsnap sy in haar eie klein wêreldjie wat selfs vir Alice in Wonderland hoofbrekens sou gee, wanneer sy by haar oupa en ouma gaan woon. Gelukkig ontmoet sy vir klein Bhubesi, 'n wonderlike kind wat haar verstaan en eweneens help om aan die fantasiewêreld te bou, dikwels letterlik!
Maar daar is 'n kinkel in die kabel. Die seun is doof … Dit versterk eintlik hul vriendskap in die mistige woude wat eksoties deur die kinematograaf vasgevang word, want 'n ware vriendskap, soos hierdie drama bewys, het nie woorde nodig nie. Vriendskap strek verby taal en oor horisonne tot so ver as in die ruimte. En dit is waaroor die pragtige Hanneke Schutte-rolprent gaan – oor om jou onmoontlike drome te verwesenlik, die dood te verstaan en aanvaar, troos by mekaar te vind maar bowenal vinnig groot te word en jou emosies onder die knie te kry sodat jy kan voortgaan met jou lewe.
Wat veral hier werk, is die feit dat vertroostende verbeelding geen grense ken nie, maar Hanneke Schutte beheer deurgaans klein Gideonette se verbeeldingswêreld met sensitiwiteit en 'n deeglike begrip van wat kindwees behels en beteken. Ook die skade wat die werklikheid kan aanrig.
Nog een van die sterre van hierdie meelewende kindersprokie is die kunsregie deur die briljante Waldemar Coetsee wat onder andere vir die dekor en stelinkleding van Faan se trein verantwoordelik was. Die maantuig wat die kinders bou is deur hom ontwerp en vervolmaak, en dit gee vlerke aan enige verbeelding.
Pragtig en in die kol as jy jou kinders na kindervermaak wil stuur wat meer om die lyf het as 'n voorspelbare kinderstorie.